text: Efterårsferien gav stor vækst i Billund Lufthavn
  01 november 2017 kl. 13.13
  Efterårsferien gav Billund Lufthavn mange rejsende. 339.820 rejste gennem Billund Lufthavn. Det er en stigning på 32.627 rejsende eller 10,6 procent.
  De mange ferie-rejsende gav også Billund Lufthavn en ny rekord for flest afrejsende passagerer på en enkelt dag. Den 14. oktober var der mere end 9.000 udrejsende passagerer gennem terminalen, og det er flere end selv på en god sommerferiedag i juli måned. Det fremgår af lufthavnens trafiktal for oktober.
  Udenrigsruterne står for den helt store vækst i disse år i lufthavnen og med 234.149 rejsende i oktober fortsætter det. En stigning på hele 13,2 procent svarende til 27.291 ekstra rejsende i forhold til oktober 2016.
  - I oktober har vi kunnet se, at mange ferier har haft fjerne destinationer. Ikke mindst USA er blandt vestdanskernes foretrukne rejsemål, siger  lufthavnschef Kjeld Zacho Jørgensen. 
  Chartertrafikken havde 92.468 rejsende, hvilket er en fremgang på 6.413 passagerer eller 7,5 procent.  Det er Tyrkiet, Grækenland og Spanien, der har langt flest rejsende. Tilsammen modtager disse tre lande 85 procent af chartergæsterne fra Billund.
  Med oktobertallene er det samlede antal passagerer i Billund meget tæt på 3 millioner rejsende i åets første 10 måneder. Det er ikke langt fra årsresultatet fra 2016, så der er ingen tvivl om, at lufthavnen sætter ny passagerrekord i 2017.
  